|  |
| --- |
| ÅRSPLAN FOR  LOGO 002  2022-2023  Telefon 64 96 15 00  e-post: [karinheggen@moerlia.no](mailto:karinheggen@moerlia.no)  www.moerlia.barnehage.no  Åpningstid: 7.15 – 16.45  Eier: foreldre |

Årsplanen er laget med utgangspunkt i Lov om barnehager og Rammeplan for barnehagen. Rammeplanen legger føringer på barnehagens innhold. Barnehagen arbeider tverrfaglig; medvirkning, fagområder, sosial kompetanse, lek og læring går hånd i hånd i alle barnehagens aktiviteter.

I barnehagens **Virksomhetsplan** vil du kunne lese mer om barnehagens verdigrunnlag, hva vi tenker om danning, oppdragelse og foreldresamarbeid, samt mer utfyllende om lek, læring, fagområder og kost og helse. Du finner Virksomhetsplanen på barnehagens nettside.

Godkjent av SU 17.10.2022

**BARNEHAGENS SAMFUNNSMANDAT**

**Formålsparagraf for barnehagen:**

*«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.*

*Barna skal få oppleve skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.*

*Barnehagen skal møte barna med tillit og respekt, anerkjenne barndommens egenverdi. Den skal bidra til trivsel i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»*

(Barnehagelovens § 1 – formål)

C:\Program Files (x86)\Microsoft Office\MEDIA\CAGCAT10\j0158007.wmf C:\Program Files (x86)\Microsoft Office\MEDIA\CAGCAT10\j0158007.wmf

**MOERLIAS VERDIER**

* **Omsorg:** Barn har rett til omsorg, og skal møtes med omsorg. Barnehagens personale har en etisk forpliktelse til å handle omsorgsfullt overfor alle barn i barnehagen. Å gi omsorg handler om å dekke barnas basale behov for mat, stell og nærhet, men også om andre grunnleggende behov som å bli sett, hørt og tatt på alvor.
* **Raushet:** Vi vektlegger å skape et miljø som er preget av raushet, et miljø der barn, ansatte og foreldre er rause med hverandre. Dette handler om å hjelpe hverandre, vise omsorg for hverandre, dele og ta vare på hverandre. Dette handler om de små og store tingene i hverdagen
* **Respekt:** Vi skal ha gjensidig respekt for hverandre, uavhengig om vi er barn, ansatt eller foreldre. Vi har forskjellig ståsted, men skal sammen ha barnas beste som ledestjerne. Respekt fordrer at man er lydhør, at man tar andre på alvor og at man handler og tar beslutninger ut fra det.

**DETTE ER MOERLIA:**

|  |
| --- |
| En barnehage der gode relasjoner og godt samspill står i sentrum for alt vi gjør  En barnehage der lek har en framtredende plass  En barnehage som er allsidig i sitt aktivitetstilbud  En barnehage der barn og ansatte er mye ute  En barnehage med kvalifisert personale, med kompetanse på mange felt |

**LØFT**

Vi arbeider etter LØFT-metoden. LØFT = løsningsfokusert arbeidsmåte. Det betyr å ha en positiv tilnærming, flytte oppmerksomhet fra korreksjon til bekreftelse og synliggjøring av det som går bra. Vi skal bruke energi på å synliggjøre, bekrefte og løfte opp saker og ting som barna lykkes med, greier, tar initiativ til, sier og gjør, rett og slett fremme atferd vi ønsker mer av.

C:\Program Files (x86)\Microsoft Office\MEDIA\CAGCAT10\j0158007.wmf C:\Program Files (x86)\Microsoft Office\MEDIA\CAGCAT10\j0158007.wmf

**ÅRSPLAN**

*«Barnehagen skal utarbeide en årsplan. Årsplanen er et arbeidsredskap for barnehagepersonalet og dokumenterer barnehagens valg og begrunnelser».* (rammeplanen side 37)

Årsplanen skal bl.a. beskrive hvordan barnehagen arbeider med omsorg, lek, danning og læring og hvordan barnehagelovens formålsparagraf omsattes til praksis. Rammeplan for barnehagens innhold ble sist revidert i 2017. Da kom livsmestring og helse inn som en viktig del av barnehagehverdagen. «*Barnehagen skal bidra til barnas trivsel, livsglede, mestring og følelse av egenverd og forebygge krenkelser og mobbing.»* 1.1.2021 kom endringer i barnehageloven med et nytt kapittel om psykososialt barnehagemiljø; nulltoleranse for krenkelser samt plikt til å sikre at barnehagebarna har et trygt og godt psykososialt barnehagemiljø.

**BARNEHAGEÅRET 2022 - 2023**

Vi har nå lagt bak oss 2 ½ år med ny og spesiell barnehagedrift. Det har vært stengt, rød fase, gul fase, kohorter, smittevernstiltak, smittevernsveiledere, usikkerhet, vurderinger, mye sykdom, karantene og 1000 spørsmål. Vi er nå klare for et rolig barnehageår! Et år uten mye sykdom, smittevernregler og pandemi, men fylt av det vi vil og skal holde på med; gi barna gode, glade, trygge og utviklende dager. Vi gleder oss over at vi på nytt kan være sammen, bli kjent på tvers og ha aktiviteter og opplevelser for alle.

**INKLUDERENDE BARNEHAGEMILJØ**

*«Alle som arbeider i barnehagen, skal følge med på hvordan barna i barnehagen har det.*

*Barnehagen skal ikke godta krenkelser som for eksempel utestenging, mobbing, vold, diskriminering og trakassering. Alle som arbeider i barnehagen, skal gripe inn når et barn i barnehagen utsettes for slike krenkelser»*

(Lov om barnehager, § 42 og 43)

*«Barnehagen skal aktivt legge til rette for utvikling av vennskap og sosialt fellesskap».*

(Rammeplanen side 23)

*«Leken skal ha en sentral plass i barnehagen, og lekens egenverdi skal anerkjennes.»* (Rammeplanen s 20)

Psykososialt barnehagemiljø med null-toleranse for krenkende atferd, krav til forebyggende arbeid og en aktivitetsplikt for ansatte kom inn i Lov om barnehager 1.1.2021.

Moerlia har de siste årene hatt et fokus på barns psykiske og fysiske helse, og bl.a. jobba mye med vennskap og fysisk aktivitet som vi mener henger sterkt sammen med livsmestring og helse. Våren 2021 satte vi i gang kompetanseheving for alle ansatte innen området inkluderende barnehagemiljø i regi av Høyskolen i Innlandet. Målsettingen er å utvikle kompetansen i barnehagen slik at alle ansatte oppfyller sin plikt til å ivareta barnas behov for omsorg, trivsel og inkludering og påse at dette gjøres i tråd med barnehageloven.

Vi arbeider mye med det vi mener er fundamentet for gode barnehagedager; trygghet, tilknytning og trivsel. For at små barn skal bli trygge og oppleve tilknytning må de møte ansatte som legger ned mye arbeid i å utvikle relasjoner, ansatte som viser interesse for hvert enkelt barn og viser barna at de liker dem og liker å være sammen med dem.

|  |
| --- |
| «Gi barna kjærlighet, mer kjærlighet og enda mer kjærlighet, så kommer manerene av seg selv.»  Astrid Lindgren |

|  |
| --- |
| **MÅL FOR INKLUDERENDE BARNEHAGEMILJØ:**  Alle barn har noen å leke med  Alle barn opplever trygghet på avdelinga si |

Når det gjelder inkluderende barnehagemiljø skal vi altså arbeide forebyggende, vi skal etterse at alle barn har et godt miljø og vi skal sette inn tiltak hvis det viser seg at et barn opplever krenkelser.

Vi mener at det beste for å oppnå et godt miljø er å arbeide forebyggende og legge til rette for at alle barn opplever tilknytning og tilhørighet til barnehagen. Dette gjøres best ved å gi barna muligheter for god lek og utvikling av vennskap. Vennskap og lek går hånd i hånd, det er vanskelig å si noe om det ene uten å si noe om det andre.

**VENNSKAP, LEK OG INKLUDERING**

*«Barnehagen skal aktivt legge til rette for utvikling av vennskap og sosialt fellesskap».*

(Rammeplanen side 23)

*«Leken skal ha en sentral plass i barnehagen, og lekens egenverdi skal anerkjennes.»* (Rammeplanen s 20)

Å være venner er å møtes i et forhold hvor den enkelte opplever seg som godtatt og verdsatt for akkurat den han eller hun er. Også de yngste barna har sterke vennskapsrelasjoner, og mange barn gir uttrykk for at det beste ved barnehagen er å få møte andre barn og leke med vennene sine. Vennskap bidrar til en følelse av deltakelse og fellesskap som igjen bidrar til positiv selvfølelse. Å tilhøre en gruppe gir barn trygghet og sosial tilknytning. Opplevelser sammen med andre barn kan være veien inn i nye vennskap. Å etablere vennskap og opprettholde dem er en viktig faktor i sosialiseringsprosessen og en forebyggende faktor mot uheldig og negativ utvikling. Når vi snakker om vennskap mener vi ikke «bestevenner». Det er absolutt fint å ha en bestevenn, det er trygt og godt, men det er like fint å være i stand til å leke med flere, å trives og kunne samhandle godt med flere barn, og det er først og fremst det vi prøver å få til.

Noe av det viktigste et barn opplever i barnehagen er å ha noen å leke med, det å oppleve gleden i fellesskapet. Lek er barnehagebarnets dominerende virksomhet, i leken tilegner barnet seg kunnskaper og ferdigheter, følelser bearbeides og inntrykk og erfaringer sorteres.

I leken læres som sagt sosial kompetanse og i lekefellesskapet legges grunnlaget for barns vennskap med hverandre. Vennskap er i tråd med Moerlias verdier, det handler om å inkludere andre i lek og aktiviteter, vise omsorg for hverandre og få gode opplevelser sammen.

Lek må derfor ha en stor og god plass i barnehagens hverdag. En stor oppgave for personalet er å tilrettelegge for lek, det må settes av tid, rom og utstyr for variert lek. Avdelingene arbeider litt forskjellig med tema vennskap, men for alle tre avdelinger handler det mye om de ansattes bevissthet og tilstedeværelse, ansatte som ser og reflekterer hva barna har behov for.

*«I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne.» (*Rammeplanen side 22)

Alle barn skal oppleve å få en barndom preget av trivsel, vennskap og lek. Inkludering i fellesskapet er av avgjørende betydning, både for barnets opplevelse her og nå og utviklingen av barnets selvfølelse. Det å bli sett av andre, føle at man er viktig og betyr noe for andre og det å bli hørt er essensielt for barnets utvikling av selvfølelse.

Hvordan avdelingene arbeider konkret med inkludering, lek og vennskap vi variere fra avdeling til avdeling. Det er stor forskjell på en to -åring og en femåring, men det er også stor forskjell på en ett-åring og en to-åring. Det som uansett er viktig og avgjørende for hva vi får til, er ansattes holdninger og handlinger.

De ansatte skal påse at alle blir inkludert i fellesskapet, og at ingen blir utestengt fra lek og fellesopplevelser. I likhet med lek handler det om ansattes kompetanse, bevissthet og tilstedeværelse. De ansatte må være tilstede med barna for å få med seg det som blir sagt og gjort, samt veilede barna slik at ingen blir holdt utenfor. Fellesopplevelser gir grobunn for vennskap, og ansatte må derfor være bevisste på hvem som får sitte ved siden av hverandre under måltidet, hvem som er turkamerater, og hvilke barn som får være på gruppe sammen. Avdelingene deler barna i mindre grupper hver dag, både ute og inne. De ansatte setter sammen gruppene ut fra alder, men også hvor godt de tenker barna kan fungere sammen, og gi hverandre gode opplevelser. Med mindre grupper er det lettere å se hvert enkelt barn og sørge for at alle blir inkludert i lek. Vi gir også barna fellesopplevelser i form av turer og andre aktiviteter som for eksempel samlinger med bøker/fortellinger som barna kan bruke videre i lek, samt at vi legger ut spor og innhold som skal inspirere til ny type lek.

**FELLESPROSJEKT**

Ett av fagområdene barnehagen skal arbeide med er kommunikasjon, språk og tekst. Gjennom arbeidet skal barn få utforske og utvikle språkforståelse og språkkompetanse, og i barnehagen skal barn møte sanger, regler, litteratur og tekster. Vi har i år valgt å ha Ulf Løfgrens bøker om «Ludde» som fellesprosjekt for alle avdelinger. Å lese høyt for barn og introdusere dem for litteratur er viktig næring både for språkutvikling og fantasi.

|  |
| --- |
| «Å «Mektige feer! Gi mitt barn lesehunger, det ber jeg om med brennende hjerte! For Jeg jeg vil så gjerne at mitt barn skal få nøklene til eventyrlandet, hvor man kan hente den den skjønneste av alle gleder».  Astrid Lindgren |

Vi har valgt Ludde fordi bøkene passer for hele aldersgruppa vi har, temaene i bøkene passer godt som en støtte i arbeidet med inkluderende barnehagemiljø og ikke minst fordi det er mye humor i bøkene.

Ludde er en liten kanin, han er omsorgsfull og raus, og sammen med lillesøster Ruskesara og vennen Hasse opplever han mye rart.

Hver avdeling skal lese bøkene, dramatisere historiene og samtale rundt de forskjellige temaene som blir tatt opp i bøkene. Vi skal bruke bøkene for å samtale om viktige temaer som inkludering, lek og vennskap. Inkludert i prosjektet er en fest i mars!



Hvis du ikke kjenner til Ludde bør du ta en tur innom biblioteket og låne ei bok eller to!

**OMSORG, LÆRING OG DANNING**

Rammeplanen slår fast at barnehagen skal ivareta barnas behov for **omsorg**. Omsorg er en av Moerlias grunnleggende verdier, og er dermed fundamentet i alt arbeidet med barna. Barnehagens personale har en etisk forpliktelse til å handle omsorgsfullt overfor alle barn i barnehagen. Å gi omsorg handler om å dekke barnas basale behov for mat, stell og nærhet, men også om andre grunnleggende behov som å bli sett, hørt og bli tatt på alvor. Barnehagens dagsrytme er lagt opp slik at vi ivaretar barnas behov for mat, stell, søvn og hvile. I tilvenningsperioden organiserer vi tid og rom slik at barnet får god tid til å bli kjent, det får sin tilknyttingsperson slik at det har størst mulighet til å etablere relasjoner og bli trygg i barnehagen. Å gi og få omsorg er en kontinuerlig prosess. Å være tett på barn og tilgjengelige er en del av Moerlias kultur, og noe vi etterstreber så langt praktisk mulig. Ved å være tett på kan vi følge opp og veilede i lek og hverdagsaktiviteter, forebygge konflikter, støtte samspill og legge til rette for lek og omsorgsfulle relasjoner Ut fra måten vi blir sett og møtt på, danner vi oss et bilde av oss selv. God omsorg er dermed grunnlaget for å gi barna mulighet til å utvikle et godt selvbilde.

Rammeplanen bruker uttrykket livslang **læring.** Med dette menes at læring skjer på ulike arenaer gjennom hele livet. Barn lærer gjennom alt de opplever og erfarer på alle områder. I barnehagen går den formelle og uformelle læringen ofte over i hverandre. Barnet lærer ferdigheter som å smøre brødskiva si og helle i melk under måltidet, men lærer også om seg selv og andre gjennom måten andre, både barn og voksne, responderer på. Mest av alt lærer barna gjennom leken. De lærer å forholde seg til andre mennesker, lærer å gi uttrykk for egne meninger og behov, samarbeide, sette seg inn i andres følelser og ta andres perspektiv. (sosial kompetanse) I leken får barn bearbeidet opplevelser og erfaringer, og man kan se at barn leker den samme opplevelsen/erfaringen på nytt og på nytt for å bearbeide inntrykkene. I lek tilegner barnet seg kunnskaper og ferdigheter, og finner ut hvordan verden henger sammen. I leken lærer barnet språk, både språkproduksjon og språkforståelse. I tema-arbeid og førskoleklubb vil det også skje en del formell læring. Vi skal bl.a. arbeide med tema kropp, og her vil barna lære navn på kroppsdeler, og på klubben vil vi arbeide med en del begreper som feks kort-lang, liten-stor, først-sist.

Rammeplanen legger vekt på at barnehagen skal fremme **danning.”** *Barnehagen skal bidra til å fremme barnas tilhørighet til samfunnet, natur og kultur” og “bidra til at barna utvikler kritisk tenkning …, slik at de kan bidra til endringer.”* Vi tolker det slik at det er tosidig; vi skal på den ene siden arbeide for at barna kan forstå felles verdier og normer som er viktige i samfunnet, men vi skal også arbeide for at de skal tenke selvstendig og utfordre det eksisterende. Danning rommer altså både læring, omsorg, oppdragelse og sosialisering i ett. I lek og hverdagsaktiviteter lærer barn sosial kompetanse og dermed verdier og normer som vi syns er viktige i samfunnet. Samtidig er det viktig å støtte barns synspunkter og uttrykksformer, slik at de får delta og ha medvirkning på det som skjer i dagliglivet, samt at de erfarer at egne synspunkter er viktige og at alle har noe å bidra med i samfunnet.

**OVERGANGER**

**Når barnet begynner i barnehagen:**

Å begynne i barnehage kan være en stor overgang, både for barn og foreldre, og spesielt for de yngste barna. Foreldre må være sammen med barna de første dagene i barnehagen, og spesielt for de yngste er det viktig at man setter av god tid. En ansatt har spesielt ansvar for barnet den første tiden slik at både barn og foreldre opplever trygghet og tilhørighet. Avdelingene må organisere dagen slik at det blir tid og ro for det nye barnet til å bli kjent og etablere seg, dette uavhengig av alder. Vi inviterer nye barn og foreldre til et besøk i barnehagen i god tid før de begynner, slik at kontakten er etablert. De får også tilbud om å komme innom på spontane besøk, slik at både barn og foreldre har mulighet til å bli litt kjent med både ansatte, andre barn og det fysiske miljøet før selve tilvenninga tar til..

**Overganger innad i barnehagen:**

Dette er også en stor endring i barnets liv, fra å være blant de eldste av 14-15 barn til å være yngst av 24. Vi setter av god tid til tilvenning og tilknytting. En dag i uka er Solbarna på Humlebolet sammen med Revungene (2018/19) på Revehiet. Når de er sammen har vi fokus på lek og samhold. På den måten blir barna kjent med barn, ansatte og det fysiske miljøet på avdelinga. Hver tredje uke går vi på tur sammen. Våren 2022 var solbarna på Revehiet da klubben var på Vangen. Vi syns dette var en så god løsning at vi vil fortsette med det framover. Vi organiserer oss slik at klubben er ute av barnehagen (enten Vangen eller skogen) og solbarna rykker inn og er der på fulltid. Når de starter på Revehiet neste år er de allerede godt kjent og inkludert i barnegruppa.

Foreldrene får også tilbud om en omvisning og prat på ny avdeling før sommerferien.

**Overgang barnehage-skole:**

Dette er en overgang vi arbeider mye med, og gjennom det meste av det siste barnehageåret. Ås kommune har en egen plan for overgang barnehage-skole, vi følger denne. Målet er å styrke samarbeidet mellom barnehage og skole, og sikre hvert barn en god overgang. Du finner planen på barnehagens nettside. I tillegg har barnehagen klubb for 2017- barna to dager i uka fra august til juni. I år består gruppa av 13 barn og to ansatte.

Innhold: Både på førskoleklubb og ellers i barnehagetida arbeider vi med å skape gode opplevelser for barna her og nå og samtidig gi dem varierte erfaringer og kunnskap. Barna skal oppleve at de blir tatt på alvor, at deres meninger har betydning og samtidig lære seg å fungere i et fellesskap. Vi fokuserer på kunnskap og ferdigheter som er gode å ha med seg i livet generelt, ikke bare på skolen.

Vi jobber blant annet med at førskolebarna skal kunne ta imot og følge beskjeder, vente på tur, samarbeide med andre, følge regel-leker, klare seg selv i alle hverdagsaktiviteter (påkledning, måltid, toalett), samt oppgaver innen språk og matematikk. De smører matpakke og pakker egen sekk når de skal på tur. Førskolebarna får lov til å være ute en liten stund alene før voksne kommer ut som en øvelse for å ha friminutt.

I mai drar klubben på leirskole på Vangen der det blir to overnattinger, tur med hest og vogn, dyrestell, natursti, sporjakt etter bever, mus og kanskje ulv, overnatting i køyesenger og mye moro.

I mai/juni blir førskolebarna invitert på skolebesøk, da er det foreldrene som følger dem dit.

Ansvarlige: Nina og Janne

Tid: onsdager og torsdager 9.30- 11

**BARNS MEDVIRKNING**

*«Barnehagen skal ivareta barnas rett til medvirkning ved å legge til rette for og oppmuntre til at barna kan få gitt uttrykk for sitt syn på barnehagens daglige virksomhet jf. barnehageloven §1 og §3, Grunnloven §104 og FNs barnekonvensjon art 12 nr 1.*

(Rammeplanen side 27)

Både Barnehageloven og FNs barnekonvensjon fastslår at barn har rett til å si sin mening i alt som vedrører dem, og at barns meninger skal tillegges vekt. Hvor omfattende medvirkningen skal være, og hvordan dette praktiseres vil være avhengig av barnas alder og utvikling. Med ordet medvirkning tenker vi innflytelse og deltagelse. Barna skal få muligheten til å gi uttrykk for hva de mener, og påvirke valgene som blir tatt. Når det gjelder de yngste barna observerer vi kroppsspråk og deltakelse, og reflekterer over videre arbeid og tilrettelegging ut fra dette. Vi tenker at barn skal ha medvirkning innenfor visse rammer. Voksne setter rammene, ut fra vår kunnskap om barn, hva vi mener er godt for barn, og hva som faktisk er gjennomførbart.

**DOKUMENTASJON**

*«Dokumentasjon av personalets arbeid synliggjør hvordan personalet arbeider for å oppfylle kravene i barnehageloven og rammeplanen.»*

*«Barn har rett til vern om sin personlige integritet. Et etisk perspektiv skal derfor ligge til grunn ved dokumentasjon av barnegruppen og enkeltbarn.»*

(Rammeplanen side 39)

Barnehagehverdagen skal dokumenteres, og dette er et samarbeid mellom barn og ansatte. Vi dokumenterer hverdagen i barnehagen. Vi spør foreldre om tillatelse til bruk av bilder. Vi reflekterer over bildene før vi bruker dem til dokumentasjon, og er nøye på hvilke bilder vi bruker. Barn skal ha innflytelse på om bilder og det de lager skal henges på veggen. Bildedokumentasjon brukes som utgangspunkt for samtaler barn-voksen og barn-barn, i tillegg til at det gir foreldre og andre interesserte et innblikk i barnehagehverdagen og barnehagens arbeid.

**VURDERING**

*«Barnehagen skal jevnlig vurdere det pedagogiske arbeidet. Det betyr at det pedagogiske arbeidet skal beskrives, analyseres og fortolkes ut fra barnehages planer, barnehageloven og rammeplanen.»*

(Rammeplanen side 38)

Det daglige arbeidet med barna evalueres fortløpende på avdelingsmøter, personalmøter og plandager. På slutten av barnehageåret tar vi en grundig evaluering av hvordan året har vært og hvordan vi klarer å inkludere alle barn i fellesskapet.

I studiet «Inkluderende barnehagemiljø» inngår mange øvelser og refleksjonsoppgaver, der vi individuelt og i gruppe/plenum må reflektere over egen praksis og hva som må endres på.

Vi etterstreber hele tiden en åpen dialog med foreldre, der foreldre kan komme til pedagogisk leder/daglig leder med evn spørsmål og kritikk.

**ÅRSHJUL**

|  |  |  |
| --- | --- | --- |
| Måned | dato | Spesielle ting |
| August | 12  15  16 | Plandag, barnehagen er stengt  Plandag, barnehagen er stengt  Plandag, barnehagen er stengt |
| September | 6  15  29 | Dugnad  Skogfest (FAU)  Foreldremøte |
| Oktober | 24 | FN- dag Revehiet |
| November | 16  28 | Plandag, barnehagen er stengt  Lysfest |
| Desember | 13  21 | Lucia  Nissefest |
| Januar | 30 | Juletrefest (FAU)  Barnehagen er 17 år! |
| Februar | 6 | Samenes nasjonaldag |
| Mars | 1  3 | Årsmøte i barnehagen  Vårfest |
| April | Uke 13 | Påskefrokost alle avdelinger |
| Mai | 17  22-24  22-24 | Nasjonaldag, feiring i barnehagen etter barnetoget (FAU)  Felles dugnad  Klubben til Vangen  Solbarna til Revehiet |
| Juni | 8  19 | Sommerfest  Plandag, barnehagen er stengt |
| Juli | Uke 26,27,28  Uke 29 og 30 | Sommeråpen barnehage  Barnehagen er stengt |

**UKEPLAN**

|  |  |  |  |  |
| --- | --- | --- | --- | --- |
| **MANDAG** | **TIRSDAG** | **ONSDAG** | **TORSDAG** | **FREDAG** |
| Tur Revehiet  Tur Humlebolet | Møtedag, husk matpakke! | Klubbtur |  | Tur Maurtua |